«Moskva-Goa» reysida mast holatdagi yo‘lovchi bezorilik qilgan. U huquqni himoya qilish organlari xodimlariga topshirilgan. Foto: Uzbekistan Airports Rossiyaning «Aeroflot» aviakompaniyasiga tegishli Boeing 777-300 samolyoti 18 yanvar kuni soat 20:29 da Xorazm viloyati markazi Urganch shahri xalqaro aeroportiga favqulodda qo‘ndi. Uzbekistan Airports xabariga ko‘ra, Moskva shahridan Hindistonning Goa shahriga parvoz qilayotgan havo kemasi ekipaji mast yo‘lovchining bezoriligi sababli shunday qarorga kelgan. Zo‘ravon yo‘lovchi samolyotdan tushirib yuborilgan va huquqni himoya qilish organlari xodimlariga topshirilgan. «Yaqin soatlarda samolyot parvozini davom ettiradi», deyiladi xabarda. Avvalroq, Tailand poytaxti Bangkokdan Rossiya poytaxti Moskvaga uchgan «Aeroflot» aviakompaniyasining Boeing-777 samolyoti yo‘lovchining bezoriligi tufayli Samarqandga favqulodda qo‘ngan edi.